PASIŪLYMAS

DĖL LIETUVOS RESPUBLIKOS NEĮGALIŲJŲ SOCIALINĖS INTEGRACIJOS ĮSTATYMO NR. I-2044 PAKEITIMO ĮSTATYMO PROJEKTO NR. XIVP-2014(2)

2022-12-19

Vilnius

Eil. Nr.	Siūloma keisti	Pasiūlymo turinys

str.	str. d.	p.

1.	20	1-2	Argumentai: Šiuo metu svarstomo Lietuvos Respublikos neįgaliųjų socialinės integracijos įstatymo NR. XIVP-2014(2) 20 straipsnio 1 dalyje nustatyta, kad asmeniui, kurio judėjimo funkcijų sutrikimas yra ilgalaikis ir (ar) negrįžtamas, gali būti nustatomas lengvojo automobilio ar jo techninio pritaikymo išlaidų kompensacijos poreikis. To paties straipsnio 2 dalis numato tokius specialiojo lengvojo automobilio įsigijimo ir jo techninio pritaikymo išlaidų kompensacijos poreikio terminus: 1) 72 mėnesiams, kai prognozuojamas asmens judėjimo funkcijų sutrikimo pasikeitimas per artimiausius 72 mėnesius; 2) neterminuotai, kai neprognozuojamas asmens judėjimo funkcijų sutrikimo pasikeitimas ir (ar) asmens judėjimo funkcijų sutrikimai yra pastovaus, nekintamo pobūdžio. Projekto 20 straipsnio 1 dalyje nustačius, kad lengvojo automobilio ar jo techninio pritaikymo išlaidų kompensacijos poreikis gali būti nustatomas tik esant ilgalaikiam ir (ar) negrįžtamam judėjimo funkcijų sutrikimui, asmenys, kuriems aukščiausi – pirmojo arba antrojo individualios pagalbos teikimo išlaidų kompensacijos poreikio lygiai nustatomi dėl kitokio pobūdžio sveikatos sutrikimų, netenka teisės į lengvojo automobilio ar jo techninio pritaikymo išlaidų kompensaciją, kurią pagal dabar galiojantį įstatymą iki šiol turėjo. Atkreiptinas dėmesys, kad Lietuvos Respublikos neįgaliųjų socialinės integracijos įstatymo Nr. XIVP-2014(2) projekto nebeliko sąvokos „specialieji poreikiai“, vietoje jų nustatomi individualios pagalbos teikimo išlaidų kompensacijos poreikio lygiai. Lengvojo automobilio įsigijimo ir jo techninio pritaikymo išlaidų kompensacija buvo viena iš specialiųjų poreikių rūšių. Todėl siūloma papildyti Projekto 20 straipsnio 1-ąją dalį, kad lengvojo automobilio ar jo techninio pritaikymo išlaidų kompensacijos poreikis gali būti nustatomas ir asmeniui, kuriam nustatytas individualios pagalbos teikimo išlaidų kompensacijos pirmojo ar antrojo lygio poreikis. Šis pasiūlymas sugrąžintų galimybę lengvojo automobilio ar jo techninio pritaikymo išlaidų kompensacija pasinaudoti ir asmenims, kuriems dėl ilgalaikio ir (ar) negrįžtamo organizmo funkcijų sutrikimo (nebūtinai judėjimo) išsivysto negalia, dėl kurios asmuo yra visiškai nesavarankiškas, negeba orientuotis ir (ar) judėti, ir jam reikalinga nuolatinė kito asmens pagalba ir (ar) slauga (pirmasis individualios pagalbos poreikio lygis); taip pat asmenims, kuriems dėl ilgalaikio ir (ar) negrįžtamo organizmo funkcijų sutrikimo išsivysto negalia, dėl kurios asmuo turi didelių savarankiškumo, galimybės orientuotis ir (ar) judėti sunkumų (antrasis individualios pagalbos poreikio lygis). Projekto 20 straipsnio 2 dalis numato tokius specialiojo lengvojo automobilio įsigijimo ir jo techninio pritaikymo išlaidų kompensacijos poreikio terminus: 1) 72 mėnesiams, kai prognozuojamas asmens judėjimo funkcijų sutrikimo pasikeitimas per artimiausius 72 mėnesius; 2) neterminuotai, kai neprognozuojamas asmens judėjimo funkcijų sutrikimo pasikeitimas ir (ar) asmens judėjimo funkcijų sutrikimai yra pastovaus, nekintamo pobūdžio. Tačiau projekto 19 straipsnio 3 dalis numato, kad individualios pagalbos teikimo išlaidų kompensacijos poreikis gali būti nustatomas ir iki pilnametystės sukakties dienos, t.y. gali būti nustatomas ilgiau nei 72 mėnesiams, tačiau nebūtinai neterminuotai. Todėl siūloma papildyti projekto 20 straipsnio 2 dalį 2-uoju punktu ir nustatyti, kad lengvojo automobilio ar jo techninio pritaikymo išlaidų kompensacijos poreikis gali būti nustatomas ir iki pilnametystės. Pasiūlymas: Pakeisti įstatymo projekto 20 straipsnio 1-2 dalis ir jas išdėstyti taip: 20 straipsnis. Lengvojo automobilio ar jo techninio pritaikymo išlaidų kompensacijos poreikio nustatymas ir terminai 1. Asmeniui, kurio judėjimo funkcijų sutrikimas yra ilgalaikis ir (ar) negrįžtamas, arba asmeniui, kuriam nustatytas individualios pagalbos teikimo išlaidų kompensacijos pirmojo ar antrojo lygio poreikis, gali būti nustatomas lengvojo automobilio ar jo techninio pritaikymo išlaidų kompensacijos poreikis. 2. Lengvojo automobilio ar jo techninio pritaikymo išlaidų kompensacijos poreikis nustatomas tokiais terminais: 1) 72 mėnesiams, kai prognozuojamas asmens judėjimo funkcijų sutrikimo arba individualios pagalbos teikimo išlaidų kompensacijos pirmojo ar antrojo lygio poreikio pasikeitimas per artimiausius 72 mėnesius; 2) iki pilnametystės, kai asmens judėjimo funkcijų sutrikimas arba individualios pagalbos teikimo išlaidų kompensacijos pirmojo ar antrojo lygio poreikis nustatytas iki pilnametystės; 3) neterminuotai, kai neprognozuojamas asmens judėjimo funkcijų sutrikimo arba individualios pagalbos teikimo išlaidų kompensacijos pirmojo ar antrojo lygio poreikio pasikeitimas ir (ar) asmens judėjimo funkcijų sutrikimai arba individualios pagalbos teikimo išlaidų kompensacijos pirmojo ar antrojo lygio poreikis yra pastovaus, nekintamo pobūdžio.

Teikia

Seimo narė	Rimantė Šalaševičiūtė